Isingeniso

Uma isimo esikhona njengamanje singashintshi; cishe ukuthi yonke imindeni esizweni sakithi izogcina isithintekile ngandledlana thize yisifo esingumashayabhuqe ingculaza (HIV/Aids). Kumanje nje vele izigidi zabantu seziguliswa yilesi sifo. Imindeni abangani kanye nayo yonke imiphakathi ikhandleke kakhulu yimizwa eyahlukeneyo; ukwesaba kanye nentukuthelo; ukungazi ukuthi izothathani iyihlanganise nani; ukulahlekelwa nokuhlululwa; ububha kanye nokwesaba ukutshingwa kwasebehlabekile kanye nokufa uqobo.

Kulo lonke iZwi leNkosi kukhona umgomo omiyo noqinisekileyo; noma ngabe impilo ibukeka isilahla esibaziyo besijikela nanoma sizizwela sesiyimitshingo ibethwa ngubani, uNkulunkulu osithandayo uma nathi njalo. UNkulunkulu wethembekile futhi uya ngokusithanda njalo uhamba nathi kuzo zonke izimo ezesabekayo, umuntu angabambelela angayeki othandweni nasebuqothweni buka Nkulunkulu. Njengoba uPawula esho, noma kungathiwa kwenzekani, “akukho lutho ulongasahlukanisa nothando lukaNkulunkulu kuKristu Jesu.” (KwabaseRoma 8:39b).

Usafunda lezi zigatshana zezindima zeZwi leNkosi ezikule ncwajana, ungalibali ukucabangisisa ngothando lukaNkulunkulu olusindisayo nangomnikele wakhe wethemba nenduduzo kubo bonke labo abasezinhlungwini nasenhluphekweni.

UNkulunkulu usithanda sonke ngothando olujulileyo

IBhayibheli liyakuqinisa likugcizelele ukuthi uNkulunkulu unakelela wonke umuntu ngokungakhethi bala lamuntu. Ikakhulukazi iBhayibheli lambula uthando olukhethekileyo nokushiseka uNkulunkulu anakho ngabo bonke labo umphakathi ongabanaki nobahlululayo. Ngemfundiso, ngezenzo nangenkambo yakhe uJesu wacacisa wagqamisa uthando nokunakekela kwakhe. Wathi:

“Zanini kimi nina nonke enikhatheleyo nenisindwayo, mina ngizakuniphumuza. Bekani ijoka lami phezu kwenu, nifunde kimi, ngokuba ngimnene, ngithobile ngenhliziyo; khona imiphefumulo yenu iyakufumana impumuzo. Ngokuba ijoka lami lihle, nomthwalo wami ulula.”

UMathewu 11:28-30

UJesu weza emhlabeni ukuba abe nguMsindisi wawo hhayi uMahluleli

“Ngokuba uNkulunkulu walithanda izwe kangaka, waze wanikela ngeNdodana yakhe ezelwe yodwa ukuba yilowo nalowo okholwa yiyo angabhubhi, kodwa abe nokuphila okuphakade. Ngokuba uNkulunkulu kayithumelanga iNdodana ezweni ukuba yahlulele izwe, kodwa ukuba izwe lisindiswe ngayo. Okholwa yiyo kahlulelwa.”

UJohane 3:16-18a

Khona uJesu wamemeza wathi: “Okholwa yimi kakholwa yimi kepha ngongithumileyo. Obona mina ubona ongithumileyo. Ngize ezweni ngingukukhanya ukuba yilowo nalowo okholwa yimi angahlali ebumnyameni.

“Uma umuntu ezwa amazwi ami engawalondi, lowo angimahluleli mina, ngokuba angizanga ukuba ngahlulele izwe, kepha ukuba ngisindise izwe. Ongalayo engawamukeli amazwi ami unomahlulelayo; izwi engalikhulumayo yilona eliyakumahlulela ngosuku lokugcina. Ngokuba mina angikhulumanga ngokwami, kodwa uBaba ongithumileyo nguye onginike umyalo wokuba ngizakuthini, ngikhulumeni. Ngiyazi ukuthi umyalo wakhe ungukuphila okuphakade. Ngakho-ke lokho engikukhulumayo ngikukhuluma njengalokho uBaba angitshela khona.”

UJohane 12:44-50

Uthando lukaJesu lumbandakanya wonke umuntu

Esadlula lapho uJesu wabona umuntu othiwa uMathewu ehlezi endaweni yokuthela, wathi kuye: “Ngilandele.” Wasuka-ke, wamlandela.

Kwathi ehlezi ekudleni endlini, bheka, kwafika abaningi abathelisi nezoni, bahlala badla noJesu nabafundi bakhe. AbaFarisi bekubona lokho bathi kubafundi bakhe: “Yini ukuba umfundisi wenu adle nabathelisi nezoni na?”

Ekuzwa lokhu wathi: “Abaphilileyo abadingi inyanga, ngabagulayo bodwa. Kepha hambani nifunde ukuba kuthini ukuthi: ‘Ngifuna isihawu, hhayi umhlatshelo.’ Ngokuba angizanga ukubiza abalungileyo kepha izoni ukuba ziphenduke.”

UMathewu 9:9-13

UJesu usibiza ngabahlobo bakhe

“Mina ngingumvini, nina ningamagatsha; ohlala kimi, nami kuye, lowo uthela izithelo eziningi; ngokuba ngaphandle kwami ningenze lutho. Uma umuntu engahlali kimi, ulahlwa ngaphandle njengegatsha, abune; bawabuthe, bawaphonse emlilweni, ashe. Uma nihlala kimi, namazwi ami ehlala kini, niyakucela enikuthandayo, nikwenzelwe. UBaba uyakhazimuliswa ngalokhu ukuba nithele izithelo eziningi, nibe ngabafundi bami.

“Njengalokho uBaba engithandile, nami nginithandile; hlalani othandweni lwami. Uma nigcina imiyalo yami, niyakuhlala othandweni lwami, njengalokho mina ngigcinile imiyalo kaBaba ngihlala othandweni lwakhe. Nginitshelile lokho ukuba ukuthokoza kwami kube kini, nokuthokoza kwenu kugcwale.

“Yilo umyalo wami wokuba nithandane, njengalokho nginithandile. Akakho onothando olukhulu kunalolo lokuba adele ukuphila kwakhe ngenxa yabahlobo bakhe. Ningabahlobo bami, uma nenza lokhu enginiyala ngakho. Angisasho ukuthi niyizinceku, ngokuba inceku ayikwazi ukuthi inkosi yayo yenzani, kepha ngithe ningabahlobo nina, ngokuba konke engikuzwile kuBaba nginazisile khona. Aningikhethanga nina, kodwa mina nginikhethile nina, nganibeka ukuba niphume, nithele izithelo, nezithelo zenu zihlale ukuba noma yini eniyakukucela kuBaba egameni lami aninike khona. Nginiyala ngalezo zinto, ukuze nithandane.”

UJohane 15:5-17

Uthando lukaNkulunkulu lwabonakaliswa kithi ngalokho ukuthi uNkulunkulu wathumela ezweni iNdodana yakhe ezelwe yodwa ukuba siphile ngayo. Uthando lukulokhu, kungesikho ukuthi thina samthanda uNkulunkulu, kepha ukuthi yena wasithanda thina, wathuma iNdodana yakhe ibe yinhlawulo ngezono zethu.

1 kaJohane 4:9-10

UNkulunkulu unathi njalo

Kwesinye isikhathi sikuthola kulukhuni ukubuzwa ubukhona bukaNkulunkulu ngenxa yezimo esizithola sikuzo. Khumbula – uNkulunkulu unathi njalo.

Nasebunyameni obukhulu uNkulunkulu unathi

UJehova ungumalusi wami,

angiyikuswela.

Uyangilalisa emadlelweni aluhlaza;

uyangiyisa ngasemanzini okuphumula.

Ubuyisa umphefumulo wami;

uyangihola ezindleleni zokulunga

ngenxa yegama lakhe.

Noma ngihamba esigodini sethunzi lokufa,

angesabi okubi, ngokuba wena unami,

intonga yakho nodondolo lwakho ziyangiduduza.

Ulungisa itafula phambi kwami

ebusweni bezitha zami;

ugcoba ikhanda lami ngamafutha;

indebe yami iyachichima.

Impela okuhle nomusa kuyakungilandela

imihla yonke yokuphila kwami;

ngiyakuhlala endlini kaJehova kuze kube phakade.

Ihubo 23

UNkulunkulu unathi ngisho noma sesibhajiwe singasenalusizo

Engcingweni yami ngakhuleka kuJehova,

uJehova wangiphendula endaweni ebanzi.

UJehova ungakimi, angiyikwesaba;

umuntu angangenzani na?

UJehova ungakimi ekanye nabangisizayo;

ngalokho ngiyakubabuka bephansi abangizondayo.

Kuhle ukuphephela kuJehova

kunokwethemba umuntu.

Ihubo 118:5-8

Ngokuba yena ushilo wathi: “Angisoze ngakuyeka, angisoze ngakushiya,” ukuze sisho ngesibindi, sithi:

“INkosi ingumsizi wami, angiyikwesaba;

umuntu angangenzani na?”

KumaHeberu 13:5b-6

Akukho lutho olungasehlukanisa nothando lukaNkulunkulu

Sesiyakuthini ngalokho na? Uma uNkulunkulu emi ngakithi, ngubani ongamelana nathi na? Yena ongayigodlanga eyakhe iNdodana, kepha wayinikela ngenxa yethu sonke, kungaba kanjani ukuba angasiphi konke kanye nayo na? Ngubani ozakumangalela abakhethiweyo bakaNkulunkulu na? UNkulunkulu ungolungisisayo; ngubani olahlayo na? UKristu Jesu owafayo, yebo impela, owavuswa kwabafileyo, ongakwesokunene sikaNkulunkulu, nguyena osinxuselayo. Ngubani ozakusahlukanisa nothando lukaKristu na? Noma ukuhlupheka, noma ukubandezeka, noma ukuzingelwa, noma indlala, noma ukuhamba ze, noma ingozi, noma inkemba, na? Kulotshiwe ukuthi:

“Ngenxa yakho sibulawa usuku lonke,

sithiwa izimvu zokuhlatshwa.”

Kepha kukho konke lokho siyanqoba nokunqoba ngowasithandayo. Ngiyakholwa ukuthi nakufa, nakuphila, nazingelosi, nababusi, nakho okukhona, nakho okuzayo, namandla, nakuphakama, nakujula, nanto enye edaliweyo akuyikuba namandla okusahlukanisa nothando lukaNkulunkulu olukuKristu Jesu iNkosi yethu.

KwabaseRoma 8:31-39

UNkulunkulu uveza ukwemukeleka nothando kuwo wonke umuntu

Kwesinye isikhathi ungezwa kungathi uNkulunkulu ukufulathele; kube sengathi kasenandaba nawe. Lokhu kukude kakhulu neqiniso.UNkulunkulu uhlala ezimisele ukusithethelela nokusamukela asigone ngothando.

UNkulunkulu wethembekile kanti unothando oluchichimayo

Mbonge uJehova, mphefumulo wami;

konke okuphakathi kwami makubonge

igama lakhe elingcwele.

Mbonge uJehova, mphefumulo wami,

ungakhohlwa imisebenzi yonke yakhe yomusa,

yena othethelela zonke izono zakho,

owelapha zonke izifo zakho;

okhulula ukuphila kwakho ekubhujisweni,

okuqhelisa ngomusa nangobubele;

osuthisa ukulangazela kwakho ngokuhle,

ubusha bakho bubuyiswe njengokhozi.

UJehova ubenzela bonke abacindezelwayo

ukulunga nokwahlulela.

Wamazisa uMose izindlela zakhe,

nabantwana bakwa-Israyeli izenzo zakhe.

UJehova unobubele nesihawu;

wephuza ukuthukuthela, kuvama umusa.

Akathethi njalonjalo;

akagcini intukuthelo yakhe kuze kube phakade.

Akasiphathi njengokufanele izono zethu,

akasivuzi njengokwamacala ethu.

Ngokuba njengokuphakama kwezulu phezu komhlaba

unjalo umusa wakhe phezu kwabamesabayo.

Njengokuba impumalanga yahlukene

nentshonalanga,

udedisile kangaka kithi iziphambeko zethu.

Njengoyise ehawukela abantwana bakhe,

kanjalo uJehova uyabahawukela abamesabayo.

Ngokuba uyakwazi ukubunjwa kwethu;

uyakhumbula ukuthi siluthuli.

Izinsuku zomuntu zinjengotshani;

uyakhahlela njengembali yasendle.

Ngokuba umoya uyadlula phezu kwayo,

bese yinyamalala,

nendawo yayo ingabe isayazi.

Kepha umusa kaJehova uphezu kwabamesabayo

kwaphakade kuze kube phakade,

nokulunga kwakhe kubantwana babantwana,

kubo abagcina isivumelwano sakhe

bekhumbula iziyalezo zakhe ukuba bazenze.

UJehova umisile isihlalo sakhe sobukhosi ezulwini;

nombuso wakhe ubusa phezu kwakho konke.

Bongani uJehova nina zingelosi zakhe,

nina maqhawe anamandla enenza okwezwi lakhe

nilalela ukukhuluma kwezwi lakhe.

Bongani uJehova nina mabandla onke akhe,

nina zinceku zakhe enenza intando yakhe.

Bongani uJehova nina misebenzi yakhe yonke

ezindaweni zonke zombuso wakhe.

Mbonge uJehova, mphefumulo wami.

Ihubo 103

Ngikhala kuwe Jehova

ngisotweni phansi.

Nkosi, yizwa izwi lami;

izindlebe zakho mazilalele izwi lokuncenga kwami.

Uma wena Jehova uqaphela iziphambeko,

Nkosi, ngubani ongema na?

Kepha ukuthethelela kukuwe,

ukuze wesatshwe.

Ngiyalindela uJehova,

umphefumulo wami uyalinda;

ngiyalethemba izwi lakhe.

Umphefumulo wami uyalindela iNkosi

kunabalindi belindela ukusa.

U-Israyeli makamethembe uJehova,

ngokuba umusa ukuJehova,

nokukhulula okuningi kukuye.

Uyakumhlenga u-Israyeli

eziphambekweni zakhe zonke.

Ihubo 130

UNkulunkulu unawe ebucayini bakho

Kepha manje usho kanje uJehova

owakudalayo wena Jakobe,

nowakubumba wena Israyeli, uthi:

“Ungesabi ngokuba ngikuhlengile,

ngikubizile ngegama lakho;

ungowami.

Lapho udabula emanzini,

mina nginawe;

nasemifuleni, ayiyikukukhukhula;

lapho uhamba emlilweni, awuyikusha,

nelangabi aliyikukushisa.

Ngokuba nginguJehova uNkulunkulu wakho,

oNgcwele ka-Israyeli,

uMsindisi wakho;

ngiyanika iGibithe libe yihlawulo lakho,

iKushe neSheba esikhundleni sakho.

Ngenxa yokuba ubuyigugu emehlweni ami,

futhi ubudumile, uthandekile kimi,

ngiyakunika abantu esikhundleni sakho,

nezizwe esikhundleni sokuphila kwakho.

Ungesabi, ngokuba nginawe.”

U-Isaya 43:1-5a

UNkulunkulu uzihlanganisa nabalahliweyo

Kulo lonke iZwi lakhe uNkulunkulu uvezwa enakekela ababuthakathaka–abafelokazi; izintandane; iziboshwa; abadayisa ngemizimba kanye nabo bonke labo umphakathi obahlulayo.

UNkulunkulu uyaqikelela ukuthi ababuthakathaka bayanakekelwa

“Ngokuba uJehova uNkulunkulu wenu unguNkulunkulu wawonkulunkulu, neNkosi yamakhosi, uNkulunkulu omkhulu onamandla nowesabekayo, ongakhethi buso bamuntu, nongamukeli mvuzo. Uyenza ukwahlulela kwezintandane nokomfelokazi, uyathanda umfokazi ngokumnika ukudla nezingubo. Thandani-ke umfokazi, ngokuba naningabafokazi ezweni laseGibithe. Womesaba uJehova uNkulunkulu wakho, umkhonze, unamathele kuye, ufunge igama lakhe. Uludumo lwakho, unguNkulunkulu wakho okwenzele lezi zinto ezinkulu nezesabekayo azibonileyo amehlo akho.”

UDuteronomi 10:17-21

Inceku kaNkulunkulu eyezwa ubuhlungu yedelelwa futhi yalahlwa

Bheka, inceku yami iyakuphumelela kahle;

iyakukhuliswa, iphakanyiswe,

iphakame kakhulu.

Njengalokhu abaningi bamangala ngayo

ubuso bayo babonakele kunobabantu,

nesimo sayo kunesamadodana abantu

kanjalo iyakwethusa izizwe eziningi;

amakhosi ayakuvala imilomo yawo

ngenxa yayo,

ngokuba lokho angatshelwanga

khona ayakukubona,

nalokho angakuzwanga ayakukuqonda.

Ngubani owakholwa ngesikuzwileyo;

ingalo kaJehova yambulelwa bani na?

Ngokuba yakhula njengehlumela

phambi kwakhe,

nanjengempande emhlabathini owomileyo;

yayingenasimo nabuhle ukuba siyibuke,

yayingabukeki ukuba siyifune.

Yayideleliwe, yashiywa ngabantu,

umuntu wobuhlungu owazi ukugula;

yeyiswa injengosithezelwa ubuso ngabantu,

asiyishayanga nto yalutho.

U-Isaya 52:13–53:3

UJesu uqobo lwakhe walahlwa

Amabutho ayesemngenisa phakathi endlini ethiwa iPretoriyu, abizela ndawonye ibutho lonke. Ayesemembathisa ingubo ebubende, amcwashelisa ngomqhele ayeweluke ngameva. Aqala ukumkhulekela, athi: “Bayede, nkosi yabaJuda!” Amshaya ekhanda ngomhlanga, amkhafulela ngamathe, aguqa ngamadolo, akhuleka kuye. Esembhinqile amhlubula ingubo ebubende, amembathisa izingubo zakhe. Ayesephuma naye ukuba ambethele esiphambanweni.

UMarku 15:16-20

Ithemba lethu kuNkulunkulu ledlulela ngale kokufa

Ingculaza (HIV/Aids) iyisifo esisenza ukuba sisheshe sibubone ubuthakathaka bempilo yethu ehlala ilengela ekufeni ngaso sonke isikhathi. Nokho iZwi leNkosi lihlala limemezela ubukhona bempilo ngale kokufa.

Ithende emhlabeni kanye nendlu eZulwini

Ngakho asidangali, kodwa noma kubhubha umuntu wethu wangaphandle, owangaphakathi wenziwa musha imihla ngemihla. Ngokuba usizi lwethu olululana olungolomzuzwana luyasisebenzela isilinganiso esikhulu kakhulu senkazimulo emiyo phakade, thina esingabheki okubonwayo kodwa okungabonwayo; ngokuba okubonwayo kungokwesikhashana, kepha okungabonwayo kungokwaphakade.

Ngokuba siyazi ukuthi uma indlu yethu yasemhlabeni eyidokodo idilizwa, sinesakhiwo esivela kuNkulunkulu, indlu engenziwanga ngezandla, eyaphakade, esezulwini. Ngenxa yalokho siyabubula, silangazelela ukwelakanyiswa ngendlu yethu yasezulwini, ngokuba sembethe yona, asiyikufunyanwa sihamba ze. Ngokuba thina esisekhona kuleli dokodo sibubula, sisindwa, ngokuba asithandi ukwambulwa kodwa ukwelakanyiswa, ukuze okufayo kugingwe ngukuphila. Kepha owasenzela khona lokho nguNkulunkulu owasipha isibambiso esinguMoya.

Ngakho simi isibindi ngesikhathi sonke, sazi ukuthi, nxa ikhaya lethu lise semzimbeni, sahlukene nekhaya eliseNkosini; ngokuba sihamba ngokukholwa, asihambi ngokubona; simi isibindi, singathanda kakhulu ukwahlukana nekhaya elisemzimbeni, sihlale ekhaya eliseNkosini.

2 kwabaseKorinte 4:16–5:8

Ukufa kwahluliwe

Ngokuba lokhu ukufa kweza ngomuntu, ukuvuka kwabafileyo nakho kweza ngomuntu. Ngokuba njengalokhu ku-Adamu bonke bayafa, ngokunjalo futhi kuKristu bonke bayakuphiliswa. Kepha yilowo nalowo ngesigaba sakhe: uKristu kuqala, bese kuba ngabangabakaKristu ekufikeni kwakhe, andukuba kufike ukuphela, nxa enikela umbuso kuNkulunkulu uYise, lapho esechithile ukubusa konke, nobukhosi bonke, namandla. Ngokuba umelwe ukubusa, aze abeke izitha zonke phansi kwezinyawo zakhe. Isitha sokugcina esiyakuchithwa singukufa. Ngokuba izinto zonke uzithobisele phansi kwezinyawo zakhe.

Kepha nxa ethi: “Izinto zonke zithotshisiwe,” kusobala ukuthi ungaphandle kwazo yena ozithobisele phansi kwakhe. Kodwa nxa izinto zonke sezithotshiselwe phansi kwakhe, lapho-ke nayo iNdodana iyakuzithoba phansi kwalowo owathobisa zonke izinto phansi kwayo, ukuze uNkulunkulu abe yikho konke kukho konke.

Bhekani, ngiyanitshela imfihlakalo; asiyikulala sonke, kepha siyakuguqulwa sonke, ngesikhashanyana, ngokuphazima kweso, ngecilongo lokugcina; ngokuba icilongo liyakukhala, abafileyo bavuswe bengenakubola, thina siguqulwe. Ngokuba lokhu okubolayo kumelwe ukwembatha ukungaboli, nalokhu okufayo kumelwe ukwembatha ukungafi. Kepha nxa lokhu okubolayo sekwembethe ukungaboli, nalokhu okufayo sekwembethe ukungafi, kuzakugcwaliseka izwi elilotshiweyo lokuthi: “Ukufa kugingiwe kwaba ngukunqoba.”

“Kufa, kuphi ukunqoba kwakho na?

Kufa, luphi udosi lwakho na?”

Udosi lokufa yisono; amandla esono ngumthetho. Kepha makabongwe uNkulunkulu osinika ukunqoba ngeNkosi yethu uJesu Kristu.

Ngakho-ke, bazalwane bami abathandekayo, yibani ngabagxilile, abangaxegiyo, abavame njalo emsebenzini weNkosi, nazi ukuthi ukusebenza kwenu akusilo ize eNkosini.

1 kwabaseKorinte 15:21-28, 51-58

Akusekho ubuhlungu futhi akusekho ukufa

Ngase ngibona izulu elisha nomhlaba omusha; ngokuba izulu lokuqala nomhlaba wokuqala kudlulile, nolwandle alusekho. Ngabona umuzi ongcwele, iJerusalema elisha, wehla uvela ezulwini kuNkulunkulu, ulungisiwe njengomlobokazi ohlotshiselwe umyeni wakhe. Ngase ngizwa izwi elikhulu livela esihlalweni sobukhosi, lithi: “Bheka, itabernakele likaNkulunkulu likubantu; uyakuhlala nabo, babe ngabantu bakhe, yena uNkulunkulu abe nabo, azesule izinyembezi zonke emehlweni abo; ukufa akusayikuba khona; nokudabuka, nokukhala, nobuhlungu akusayikuba khona; ngokuba okokuqala kudlulile.”

Isambulo 21:1-4

UNkulunkulu ungumthombo weqiniso wethemba

EBhayibhelini ithemba lisho ukuqiniseka okwakhelwe kwasekelwa ezethembisweni zikaNkulunkulu kunasezifisweni zethu nje. Ngakho-ke uma sibeka ithemba lethu kuNkulunkulu siyaqiniseka ukuthi ekugcineni uNkulunkulu uyokuqoba konke okubi asiphe isabelo esihle ekunqobeni kwakhe.

UNkulunkulu uyisiphephelo sethu namandla ethu

UNkulunkulu uyisiphephelo sethu namandla ethu;

ufunyaniswa elusizo impela ekuhluphekeni.

Ngakho-ke asiyikwesaba

nokuba kuguquka umhlaba,

nezintaba zidilikela ekujuleni kolwandle,

nokuba amanzi alo ehlokoma,

ekhephuza,

nezintaba zizamazama

ngokukhukhumala kwalo. Sela

Ukhona umfula omanzi awo athokozisa umuzi kaNkulunkulu,

indlu engcwele yoPhezukonke.

UNkulunkulu uphakathi kwawo,

awuyikuzanyazanyiswa;

uNkulunkulu uyakuwusiza ngovivi lokusa.

Izizwe ziyaxokozela;

imibuso iyazamazama;

uphumisela izwi lakhe,

umhlaba uncibilike.

UJehova Sebawoti unathi;

uNkulunkulu kaJakobe uyinqaba yethu. Sela

Wozani nibone izenzo zikaJehova,

izincithakalo azenzileyo emhlabeni.

Uphelisa ukulwa kuze kube semikhawulweni yomhlaba;

uyaphula umnsalo,

anqume umkhonto,

izinqola zempi azishise ngomlilo.

Thulani, niqonde ukuthi mina nginguNkulunkulu;

ngiyakuphakama phakathi kwabezizwe,

ngiphakame emhlabeni.

UJehova Sebawoti unathi;

uNkulunkulu kaJakobe uyinqaba yethu. Sela

Ihubo 46

KuNkulunkulu kukhona umusa nokuhawukelwa

Ngakho-ke lokhu sinomPristi omkhulu kakhulu odabulile amazulu, uJesu iNdodana kaNkulunkulu, masibambelele kuso isivumo sethu. Ngokuba asinaye umPristi omkhulu ongenakuzwelana nobuthakathaka bethu, kepha olingiwe kukho konke njengathi, engenasono. Ngakho-ke masisondele ngesibindi esihlalweni somusa ukuba samukeliswe isihawu, sifumane umusa wokusiza ngesikhathi esifaneleyo.

KumaHeberu 4:14-16

Kepha uNkulunkulu ecebile ngesihawu, ngenxa yothando lwakhe olukhulu asithanda ngalo, sesifile ngeziphambeko, wenza siphile kanye noKristu – kungomusa nisindisiwe – wasivusa kanye naye, wasihlalisa kanye naye embusweni wezulu kuKristu Jesu, kuze kuthi ezikhathini ezizayo abonakalise ingcebo enkulu yomusa wakhe ngobubele kithina kuKristu Jesu. Ngokuba ngomusa nisindisiwe ngokukholwa; nalokhu akuveli kini, kuyisipho sikaNkulunkulu; akuveli ngemisebenzi, ukuze kungabikho ozibongayo. Ngokuba singumsebenzi wakhe kuKristu Jesu, sidalelwe imisebenzi emihle ayilungisela ngaphambili uNkulunkulu ukuba sihambe kuyo.

Kwabase-Efesu 2:4-10

Ngolunye ukusuku siyobonisisa

Uthando alusoze lwaphela; kepha nokuba kukhona ukuprofetha, kuyakukhawuka; nokuba kuyizilimi, ziyakunqamuka; nokuba kungukwazi, kuyakukhawuka. Ngokuba sazi inxenye, siprofetha inxenye. Kepha nxa sekufikile okupheleleyo, lokho okuyinxenye kuyakukhawuka. Lapho ngisengumntwana, ngakhulumisa okomntwana, ngaqondisa okomntwana, ngazindlisa okomntwana; kuthe sengiyindoda, ngayeka okobuntwana. Ngokuba manje sibona esibukweni kalufifi; kepha lapho sobukana ubuso nobuso; manje ngazi inxenye, kepha lapho, ngiyakwazi ngokuphelele, njengokuba kade ngaziwa ngokuphelele. Manje-ke kumi ukukholwa, nokwethemba, nothando, lokho kokuthathu; kepha okukhulu kulokho luthando.

1 kwabaseKorinte 13:8-13

UNkulunkulu wethembisa ukuphila okuphakade kubo bonke abakholwayo

Bonke abazelwe kulo mhlaba bafanele ukubhekana nokufa ngelinye ilanga. Ingculaza (HIV/Aids) yenza ukuba sibuqonde kahle ubuthakathaka bempilo yethu kanti iBhayibheli liveza indlela eya ekuphileni okuphakade kubo bonke labo abemukela uthando lukaNkulunkulu futhi bakholwe kuJesu.

UJesu uyindlela, neqiniso, nokuphila

“Inhliziyo yenu mayingakhathazeki. Kholwani nguNkulunkulu, nikholwe nayimi. Ekhaya likaBaba kukhona izindlu eziningi; uma bekungenjalo, bengiyakunitshela ukuthi ngiya ukunilungisela indawo. Nanxa ngiya nginilungisela indawo, ngobuye ngize, nginibuyisele kimi ukuba lapho ngikhona nibe khona nani. Nalapho ngiya khona niyayazi indlela.”

UTomase wathi kuye: “Nkosi, asazi lapho uya khona; siyazi kanjani indlela na?”

UJesu wathi kuye: “Mina ngiyindlela, neqiniso, nokuphila; akakho oza kuBaba ngaphandle kwami. Uma beningazi mina, beniyakumazi noBaba; kusukela manje niyamazi, nimbonile.”

UFiliphu wathi kuye: “Nkosi, sikhombise uYihlo, kusanele.”

UJesu wathi kuye: “Isikhathi esingaka nginani, awukangazi, Filiphu, na? Ongibonile mina ubonile uBaba; usho kanjani ukuthi: ‘Sikhombise uYihlo,’ na? Awukholwa ukuthi ngikuBaba, noBaba ukimi, na? Amazwi engiwakhulumayo mina kini angiwakhulumi ngokwami; kepha uBaba ohlezi kimi wenza imisebenzi yakhe. Kholwani yimi ukuthi ngikuBaba, noBaba ukimi; uma kungenjalo, kholwani ngenxa yale misebenzi. Ngiqinisile, ngiqinisile ngithi kini: Okholwa yimi, imisebenzi engiyenzayo mina naye uyakuyenza, nemikhulu kunale uyakuyenza; ngokuba mina ngiya kuBaba. Noma yini eniyakukucela egameni lami ngiyakukwenza ukuba uBaba akhazimuliswe eNdodaneni. Uma nicela utho kimi egameni lami, ngolwenza.”

UJohane 14:1-14

Ikusasa lethu liqinisekile kuJesu Kristu

Weza kokwakhe, abakhe abamamukelanga. Kepha bonke abamamukelayo wabapha amandla okuba babe ngabantwana bakaNkulunkulu, labo abakholwa egameni lakhe.

UJohane 1:11-12

“Ngizinika ukuphila okuphakade, azisoze zabhubha naphakade; akakho ongazihlwitha esandleni sami. UBaba onginikileyo mkhulu kunabo bonke; akakho ongazihlwitha esandleni sikaBaba.”

UJohane 10:28-29

UNkulunkulu usipha ukuthula

Ngakho lokhu sesilungisisiwe ngokukholwa, sinokuthula kuNkulunkulu ngeNkosi yethu uJesu Kristu, okungaye sinokungena ngokukholwa kulo musa esimi kuwo, siyazibonga ekwethembeni inkazimulo kaNkulunkulu. Kepha akusikho lokho kuphela, kodwa sizibonga nangezinhlupheko ngokwazi ukuthi ukuhlupheka kuveza ukukhuthazela, ukukhuthazela kuveza ukuqiniseka, ukuqiniseka kuveza ithemba; †ithemba alijabhisi, ngokuba uthando lukaNkulunkulu lutheliwe ezinhliziyweni zethu ngoMoya oNgcwele esimuphiweyo.

Ngokuba sisebuthakathaka, uKristu wafela abangamesabi uNkulunkulu ngesikhathi esifaneleyo; ngokuba cishe kungenzeki ukuba umuntu afele olungileyo, kodwa mhlawumbe kungase kube khona ongaba nesibindi sokufela omuhle; kepha uNkulunkulu uyabonakalisa ukusithanda kwakhe ngalokhu ukuthi, siseyizoni, uKristu wasifela.

Ngakho kakhulu sesilungisisiwe ngegazi lakhe, siyakusindiswa ngaye olakeni. Ngokuba uma sathola ukubuyisana noNkulunkulu ngokufa kweNdodana yakhe sise yizitha, ikakhulu siyakusindiswa ngokuphila kwayo sesitholile ukubuyisana; kepha akusikho lokho kuphela, kodwa sizibonga futhi ngoNkulunkulu ngeNkosi yethu uJesu Kristu, esesamukelisiwe ngaye ukubuyisana.

KwabaseRoma 5:1-11

Ningakhathazeki ngalutho, kepha kukho konke izicelo zenu mazaziwe nguNkulunkulu ngokukhuleka nokunxusa kanye nokubonga. Ukuthula kukaNkulunkulu okudlula ukuqonda konke kuyakulondoloza izinhliziyo zenu nemicabango yenu kuKristu Jesu.

KwabaseFilipi 4:6-7

Niphonse izinkathazo zenu zonke phezu kwakhe, ngokuba uyanikhathalela.

1 kaPetru 5:7

Namhlanje ukuhlupheka kanti kusasa yinkazimulo

Makabongwe uNkulunkulu uYise weNkosi yethu uJesu Kristu owabuye wasizala kabusha ngokwesihawu sakhe esikhulu ukuba sibe nethemba eliphilileyo ngokuvuka kukaJesu Kristu kwabafileyo, sibe nefa elingapheliyo, nelingenasisihla, nelingabuniyo, eniligcinelwe ezulwini; nina enilondolozwa ngamandla kaNkulunkulu ngokukholwa ukuba nibe nokusindiswa okulungiselwe ukwambulwa ngesikhathi sokugcina; enithokoza ngakho, nokuba manje ngesikhashana, uma kudingeka, nidabukiswa ngezilingo eziyizinhlobonhlobo, ukuze ukuvivinywa kokukholwa kwenu okuyigugu kunegolide elibhubhayo noma livivinywa ngomlilo kufunyanwe kube ngukubongwa, nodumo, nokutuseka ekwambulweni kukaJesu Kristu; enimthanda ningambonanga, enithi ningamboni manje nikholwa nguye, nithokoza ngentokozo engakhulumekiyo netusekayo, namukela isigcino sokukholwa kwenu esiyinsindiso yemiphefumulo.

1 kaPetru 1:3-9

NguJesu uNkulunkulu usinika ukuphumula

“Zanini kimi nina nonke enikhatheleyo nenisindwayo, mina ngizakuniphumuza. Bekani ijoka lami phezu kwenu, nifunde kimi, ngokuba ngimnene, ngithobile ngenhliziyo; khona imiphefumulo yenu iyakufumana impumuzo. Ngokuba ijoka lami lihle, nomthwalo wami ulula.”

UMathewu 11:28-30

Okuyikhona kusemqoka ngempela

Yebo impela, konke ngikushaya indiva ngobukhulu bokumazi uKristu Jesu iNkosi yami, engilahlekelwe yikho konke ngenxa yakhe, ngikushaya izibi, ukuze ngizuze uKristu, ngifunyanwe kuyena, ngingenakho ukulunga okungokwami okuya ngomthetho kodwa lokho okuya ngokukholwa nguKristu, ngisho ukulunga okuvela kuNkulunkulu ngokukholwa, ukuze ngimazi yena, namandla okuvuka kwakhe, nokuhlanganyela ezinhluphekweni zakhe, ngimfuze ngokufa kwakhe, uma mhlawumbe ngingaze ngifinyelele ekuvukeni kwabafileyo.

KwabaseFilipi 3:8-11

Imikhuleko yethemba eqondene nabo bonke abadangeleyo

Kepha iNkosi yokuthula uqobo mayiniphe ukuthula ngezikhathi zonke nangezindlela zonke. INkosi mayibe nani nonke.

2 kwabaseThesalonika 3:16

UNkulunkulu wethemba makanigcwalise ngenjabulo yonke nangokuthula konke ekukholweni, ukuze nivame ethembeni ngamandla kaMoya oNgcwele.

KwabaseRoma 15:13

Kulabo abaphethwe yisifo sengculaza (HIV/Aids) kanye nalabo abasondelene nabo

IBhayibheli Elingcwele liletha izindaba ezinhle -Izindaba Ezinhle zothando lukaNkulunkulu nokusamukela kwakhe emseni wakhe.

Kule ncwadi uyothola amazwi enduduzo kanye nagqugquzelayo acashunwe eBhayibhelini akhombisa ukuthi awuwedwa. Lapha uzofumana ukuthi:

• UNkulunkulu usithanda sonke ngothando olujulileyo

• UNkulunkulu unathi njalo

• UNkulunkulu uveza ukwemukeleka nothando kuwo wonke umuntu

• UNkulunkulu uzihlanganisa nabalahliweyo

• Ithemba lethu kuNkulunkulu ledlulela ngale kokufa

• UNkulunkulu ungumthombo weqiniso wethemba

• UNkulunkulu wethembisa ukuphila okuphakade kubo bonke abakholwayo

• Ikusasa lethu liqinisekile kuJesu Kristu

Kuyithemba lethu elikhulu ukuthi leliZwi likaNkulunkulu liyoba ngumthombowenduduzo nethemba kubo bonke abathintekile yisifo sengculaza (HIV/Aids).

Kanye kanye, asikhulekele ukuthi bonke labo abaguliswa yingculaza (HIV/Aids) bangamukeliswa zonke izithembiso zeBhayibheli eziyithemba nensindiso, “akukho lutho oludaliweyo oluyokwazi ukusahlukanisa nothando lukaNkulunkulu.”

Kulabo abaphethwe yisifo sengculaza (HIV/Aids) kanye nalabo abasondelene nabo

IBhayibheli Elingcwele liletha izindaba ezinhle – Izindaba Ezinhle zothando lukaNkulunkulu nokusamukela kwakhe emseni wakhe.

Kule ncwadi uyothola amazwi enduduzo kanye nagqugquzelayo acashunwe eBhayibhelini akhombisa ukuthi awuwedwa. Lapha uzofumana ukuthi:

• UNkulunkulu usithanda sonke ngothando olujulileyo

• UNkulunkulu unathi njalo

• UNkulunkulu uveza ukwemukeleka nothando kuwo wonke umuntu

• UNkulunkulu uzihlanganisa nabalahliweyo

• Ithemba lethu kuNkulunkulu ledlulela ngale kokufa

• UNkulunkulu ungumthombo weqiniso wethemba

• UNkulunkulu wethembisa ukuphila okuphakade kubo bonke abakholwayo

• Ikusasa lethu liqinisekile kuJesu Kristu

Living in Hope

First digital edition 2016

Bible text: The Bible in isiZulu 2020 Translation © Bible Society of South Africa 2020

© Bible Society of South Africa 2022

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2463-5
Mobi-format:   ISBN 978-0-7982-2464-2
PDF-format:     ISBN 978-0-7982-2465-9

Download our Bible apps here